Kovsie-studente neem standpunt in teen verwydering van standbeeldeAfriForum Jeug sê hy is verheug oor studente aan die Universiteit van die Vrystaat (UV) se inisiatief om die standbeelde van oudpresidente CR Swart en MT Steyn op dié kampus te behou. Volgens die organisasie het studente plakkate om die standbeeld van oudpresident MT Steyn gehang wat lees: “Ek het geveg teen kolonialisme, hoekom wil jy my verwyder?” Die teks verskyn ook in Engels. “Dit is vir ons goed om te sien studente neem self die inisiatief om hul erfenis te beskerm teen die aanvalle van ŉ groep radikales wat dit duidelik wil maak dat Afrikaans en enigiets van die Afrikaner nie welkom op kampus is nie,” het Eduan Dupper, woordvoerder van AfriForum Jeug, gesê. Die visekanselier en rektor van die UV, prof. Jonathan Jansen, het verlede week aangekondig dat die universiteit ŉ proses van stapel gaan stuur om bogenoemde standbeelde van die Kovsie-kampus te verwyder. “Ons ondersteun die studente se inisiatief volkome en moedig ander studente aan om by hulle aan te sluit in die stryd om Afrikaner-kultuur te bewaar. Die universiteitsbestuur word aan die neus rondgelei deur ŉ radikale groep studente wat ŉ politiese agenda dryf,” het Dupper bygevoeg.